Előterjesztés Zalakaros Város Önkormányzat Képviselő-testülete 2023. szeptember 21-i ülésére

Tárgy:	Zalakaros Város Német Nemzetiségi Önkormányzatának javaslata a Zalakarosi Közösségi Ház és Könyvtár átnevezéséről, továbbá javaslat Dr. Pfeifer János szellemi hagyatékának önkormányzati gondozásáról

Készítette: Horváth Attila jegyző


Tisztelt Képviselő-testület!

I.

Zalakaros Város Német Nemzetiségi Önkormányzat (a továbbiakban: NNÖ) volt elnöke 2023.08.01-én javaslatokat nyújtott be Zalakaros Város Önkormányzat Képviselő-testületéhez (a továbbiakban: Képviselő-testület) a 2023.07.25-én megtartott képviselő-testületi ülését követően. A beadvány mellékleteként becsatolta az utolsó ülésükre készített előterjesztéseket és a korábbi ülésükön meghozott határozatokat. 

Javaslatának történeti előzménye, hogy az NNÖ két képviselője vissza nem vonható írásos nyilatkozattal – 2023.07.31-i hatállyal – lemondott tisztségéről. Pótlásukra a választási eredmények figyelembe vételével nincs lehetőség. Időközi választás szervezésére a választási eljárásról szóló 2013. évi XXXVI. törvény 8. § (2) bekezdésének c) pontja miatt nincs lehetőség: „Nem lehet kitűzni a nemzetiségi önkormányzati képviselők időközi választását a nemzetiségi önkormányzati képviselők általános választása évét megelőző év április 1. napja és a nemzetiségi önkormányzati képviselők általános választásának napja közötti napra.” 

A nemzetiségek jogairól szóló 2011. évi CLXXIX. törvény (a továbbiakban: Njtv.) 75. § (2) bekezdésének c) pontja alapján „A nemzetiségi önkormányzat képviselő-testületének […] megbízatása megszűnik […] a képviselők számának a testület működéséhez szükséges létszám alá csökkenése napján […]” 

A fentiekből következően a nemzetiségi önkormányzat képviselő-testülete működésképtelenné vált, melyből következően mindhárom tagjának megszűnt a megbízatása. Az exlex állapotra felkészülés érdekében a törvényességi felügyeleti jogkör gyakorlója előzetes szóbeli egyeztetés során azt tanácsolta, hogy az NNÖ a folyamatban lévő ügyeit – pl. az elkészített emléktábla kihelyezése, a Pfeifer-életmű levéltári iratainak visszajuttatása – zárja le.  

16/2023. (V.23.) határozatában az NNÖ – felelőssége megállapításával – feladattal bízta meg az elnököt a 2023.07.25-ére tervezett Dr. Pfeifer János emlékkiállítás, avatóünnepség és emléktábla-avatás megszervezése céljából. E határozat végrehajtása nem történt meg, ezért a 2023.07.25-i NNÖ ülésére készített előterjesztése szerint az elnök a feladattal Zalakaros Város Önkormányzat polgármesterét és a Zalakarosi Közös Önkormányzati Hivatal (a továbbiakban: KÖH) jegyzőjét kívánta megbízni felelős személyként való megjelölésükkel, továbbá végrehajtási határidő megállapításával. 

Hasonló elképzelést vázolt fel Dr. Pfeifer János szakmai életműve digitalizálásával, számítógépes feldolgozásával és nyomdai kiadásával kapcsolatosan.

A fenti tanácskozás során a KÖH jegyzője tájékoztatta az NNÖ képviselő-testületét, hogy a települési önkormányzat polgármesterét nem terhelheti semmilyen feladat elvégzésével, továbbá utólagos beszámolási kötelezettséggel járó felelősségét sem állapíthatja meg, legfeljebb kéréssel fordulhat hozzá, ugyanis feladatot és határidőt saját tisztviselője számára állapíthat meg. Jelezte azt is, hogy a Pfeifer-életmű feldolgozásában, a kéziratok gondozásában és sajtó alá rendezésében való részvétel nem tartozik a KÖH feladatai közé, továbbá ennek hivatali keretek között való végzésének pénzügyi, munkaszervezési, technikai és ezzel összefüggően adatvédelmi akadályai is vannak.

Az NNÖ képviselő-testülete a fenti elképzeléseket, továbbá Dr. Pfeifer János posztumusz díszpolgári címre jelölését nem támogatta. 20/2023. (VII.25.) számú határozatában viszont egyetértett azzal, hogy a Képviselő-testület a Zalakarosi Közösségi Ház és Könyvtár nevét Dr. Pfeifer János Közösségi Ház és Könyvtár névre változtassa meg. A határozat végrehajtásának felelőse a jegyző.

A fentiek következtében az NNÖ elnökének 2023.08.01. 12:30 órakor kelt e-mailjében megfogalmazott javaslatok közül a névváltoztatásra irányuló alapszik NNÖ képviselő-testülete által hozott döntésén. 

Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 3. pontja és 42. §-ának 7. pontja szerint „a helyi közügyek, valamint a helyben biztosítható közfeladatok körében ellátandó helyi önkormányzati feladatok különösen: […] 3. a közterületek, valamint az önkormányzat tulajdonában álló közintézmény elnevezése.” „A képviselő-testület hatásköréből nem ruházható át: […] 7. intézmény alapítása, átszervezése, megszüntetése […].” E szabályok szerint a Zalakarosi Közösségi Ház és Könyvtár elnevezésének megváltoztatása nem nemzetiségi ügy, hanem minősített többségű döntést igénylő helyi közügy, amely körülménynek két szempontból is jelentősége van. Egyrészt az NNÖ indítványa szerinti változtatás szükségessége, időszerűsége és megalapozottsága a Képviselő-testület mérlegelési jogkörébe tartozó kérdés, másrészt mivel nincs nemzetiségi ügy jellege, az NNÖ elnökének meghívására az általános szabályokat kell alkalmazni. 

A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 69/A. §-a alapján „A települési […] hatókörű városi könyvtárak átszervezésével és megszüntetésével kapcsolatos intézkedésekhez a miniszter véleményét előzetesen ki kell kérni. E § tekintetében átszervezésnek minősül minden olyan fenntartói döntés, amely az intézmény megnevezésének […] módosulásával jár […]”

Tájékoztatom a Képviselő-testületet, hogy döntését nem tudjuk közölni az NNÖ képviselő-testületével vagy annak elnökével, mert megbízatásuk az Njtv. 75. § (2) bekezdésének c) pontja értelmében megszűnt, mint ahogy a jegyző sem tud eleget tenni a határozat kötelezéséből következő beszámolási kötelezettségének. 

*

Polgármester Úr az előterjesztésről való előzetes egyeztetés során jelezte, hogy az NNÖ által kézhez kapott Pfeifer-iratokat települési értéknek tekinti, és e jellegénél fogva a Képviselő-testületnek gondoskodnia kellene a másolásáról és megőrzéséről.  

A Pázmány Péter Katolikus Egyetem Hittudományi Kara (a továbbiakban: Egyetem) által kibocsátott, 2023.07.11-én kelt K-7/2023. számú „Levéltári anyagok átadása” irat [lsd. az előterjesztés mellékletében] szerint a Pfeifer-iratok Felhasználója az NNÖ elnöke, Társfelhasználója a Zalakaroson működő nemzetiségi civil szervezet (Euroház 2000 Egyesület, elnöke: dr. Szabados Gyula), melyre kizárólagos joggal rendelkeznek. E jogosultság részletezve van, magában foglalja a többszörözés (másolás) jogát. 

Mindebből következően az Egyetem pontosan körülírta az iratokhoz hozzáférő és azzal kapcsolatosan munkát végző szervezetek körét. A Képviselő-testület nem tartozik ezek közé, következésképpen súlyosan jogsértő magatartás lenne akár a saját célra való szkennelés és annak tárolása, vagy az iratok publikálása, mert ehhez az Egyetem felhatalmazásával nem rendelkezik. 

Másfelől az iratokat nem őrzés és emlékként való tárolás céljából adta ki a kezéből az Egyetem, hanem kifejezetten digitalizálásra, nyomdai úton való előállításra, többszörözésre és terjesztésre, de kizárólag a Felhasználó és a Társfelhasználó számára. 

Az iratok átadása-átvétele 2023.07.11. napján történt, amikor az elnök számára már jól ismert tény volt, hogy az NNÖ működése e hónap végével ellehetetlenedik, azaz az átvett iratok NNÖ általi gondozására, a projekt kifuttatására nincsen ideje. Mindezekre a feladatokra azonban 2023.12.31-ig Társfelhasználóként lehetősége van a volt NNÖ elnök által vezetett Euroház 2000 Egyesületnek, amint azt a Levéltári anyagok átadása” iratban az Egyetem és a Felhasználó kölcsönösen rögzítették. 

A fentiek miatt az NNÖ elnökének nem volt arra jogosultsága, hogy az előterjesztésének tervezetében az iratokkal való bármiféle feladattal megbízza a polgármestert vagy a jegyzőt, továbbá hogy magánemberként ilyen tartalmú kérelmet nyújtson be, ugyanis ez az Egyetemmel való megállapodásába ütközik. 

II.

A Pfeifer-iratok megszerzésének lehetősége a települési önkormányzat számára 

A fenti események és megállapodás következtében jelenleg az a jogi helyzet állt elő, hogy az NNÖ-nek 2023.12.31-ig élő megállapodása van az Egyetemmel, melyet nem tud módosítani, mert az Njtv. 75. § (2) bekezdésének c) pontja következtében nincs egyetlen jogképes személy sem, aki nyilatkozatot tudna tenni a nevében. Ha a Képviselő-testület a gondozás, publikálás és terjesztés céljából meg szeretné szerezni a Pfeifer-iratokat, a kitörési pont az lehetne, hogy az NNÖ volt elnöke először visszajuttatná azokat a tulajdonos Egyetemnek, majd a Képviselő-testület megpróbálna egy új megállapodás alapján hozzájutni az iratok feldolgozásával kapcsolatos jogokhoz.     


Határozati javaslatok: 

I.

A) változat

Zalakaros Város Önkormányzat Képviselő-testülete a Zalakarosi Közösségi Ház és Könyvtár elnevezését Pfeifer János Közösségi Ház és Könyvtár elnevezésre kívánja változtatni.

Zalakaros Város Német Nemzetiségi Önkormányzata által nem támogatott egyéb elnöki javaslatokkal kapcsolatban a Képviselő-testület nem kíván állást foglalni. 

Felkéri a polgármestert
	1.) az előzetes miniszteri vélemény megkérésére,
	2.) annak egyetértő tartalma alapján az alapító okirat és a törzskönyvi bejegyzés fenti tartalom 	szerinti 	módosításának kezdeményezésre.
[bookmark: _Hlk137204874]
Határidő:	1.) 2023. december 1. 
		2.) a miniszteri véleményt követő 30. nap
Felelős:		1.) -2.) Novák Ferenc polgármester

B) változat

[bookmark: _GoBack]Zalakaros Város Önkormányzat Képviselő-testülete a Zalakarosi Közösségi Ház és Könyvtár elnevezésének megváltoztatását nem tartja időszerű helyi közügynek, ezért az intézménye elnevezésén nem kíván változtatni.

Zalakaros Város Német Nemzetiségi Önkormányzata által nem támogatott egyéb elnöki javaslatokkal kapcsolatban a Képviselő-testület nem kíván állást foglalni. 

II.

A) változat

Zalakaros Város Önkormányzat Képviselő-testülete Dr. Pfeifer János hagyatékának Zalakaros Város Német Nemzetiségi Önkormányzata által felkutatott és a Pázmány Péter Katolikus Egyetem Hittudományi Kara tulajdonában lévő iratokat digitalizálni / nyomdai úton való előállítani / többszörözni / terjeszteni szeretné, ezért felkéri dr. Szabados Gyulát, a Zalakaros Város Német Nemzetiségi Önkormányzat (NNÖ) volt elnökét, hogy az iratokat juttassa vissza a Pázmány Péter Katolikus Egyetem Hittudományi Karának. 

Figyelemmel arra, hogy a nemzetiségek jogairól szóló 2011. évi CLXXIX. törvény 75. § (2) bekezdésének c) pontja alapján az NNÖ képviselő-testületének megbízatása a képviselők számának a testület működéséhez szükséges létszám alá csökkenése napján megszűnt, Zalakaros Város Önkormányzat Képviselő-testülete vállalja az iratok volt elnök általi visszajuttatását, és az önkormányzat költségvetéséből fedezi annak költségeit.

Felkéri a polgármestert, hogy 
1.) indítványozza a Zalakaros Város Német Nemzetiségi Önkormányzata elnökének birtokában és kizárólagos felhasználásában lévő iratok mielőbbi visszajuttatását, egyúttal tájékoztassa a költségek átvállalásáról,
2.) a visszajuttatott iratok digitalizálása / nyomdai úton való előállítása / többszörözése / terjesztése költségvonzatáról nyújtson be előterjesztést azt követően, hogy a tulajdonosnak visszaadott iratok ismételten átadhatóvá válnak. 

Határidő:	1.) 2023. október 20. 
		2.) az iratok visszajuttatását követő 60. nap
Felelős:		1.) -2.) Novák Ferenc polgármester

B) változat

Zalakaros Város Önkormányzat Képviselő-testülete Dr. Pfeifer János hagyatékának Zalakaros Város Német Nemzetiségi Önkormányzata által felkutatott és a Pázmány Péter Katolikus Egyetem Hittudományi Kara tulajdonában lévő iratok birtoklását vagy gondozását nem tekinti feladatának.


Zalakaros, 2023. augusztus 24.
ph.
								 	Horváth Attila 
								     	      jegyző
